शुक्रवार को मेला मैदान में ग्रामीणों और मेला समिति ने लाटू देवता और मां नंदा की पूजा की। इसके साथ ही नंदासैंण मेले का आगाज हो गया। मेले का उद्घाटन भाजपा के राष्ट्रीय सचिव तीरथ सिंह रावत और विधायक सुरेंद्र सिंह नेगी ने संयुक्त रूप से किया। उन्होंने मेले को हरसंभव सहयोग देने का आश्वासन दिया। इसके बाद स्कूली बच्चों ने मार्च पास्ट और ध्वजारोहण किया। वहीं महिला मंगल दलों ने रंगारंग सांस्कृतिक कार्यक्रमों की प्रस्तुतियां दीं। लोक जागृति विकास संस्था के जितेंद्र कुमार और अन्य कलाकारों ने नंदा तेरी जात पैटण बैठिगे..., बेटी को मोल बडु अनुमोल... सहित कई गढ़वाली और कुमाऊंनी लोक गीतों की प्रस्तुतियां दीं। मेला समिति के अध्यक्ष विनोद नेगी और अन्य ने मुख्य अतिथियों का सम्मान किया। इस मौके पर गबर सिंह रावत, पूर्व अध्यक्ष भुवन नौटियाल, मुकेश नेगी और हरेंद्र चौधरी आदि मौजूद थे।